Norska bankanum DNB var í morgun gert að greiða 400 milljónir norskra króna, jafnvirði sex milljarða íslenskra króna, vegna slælegs eftirlits með peningaþvætti. Bankinn fær á baukinn í umfjöllun fjármálaeftirlitsins í tengslum við viðskipti hans við félög tengd Samherja.
Í tilkynningu fjármálaeftirlitsins kemur fram að mikið hafi vantað upp á að bankinn framfylgdi lögum um eftirlit með peningaþvætti. Framhaldsrannsókn sem ráðist var í eftir umfjöllun um Samherjaskjölin svokölluðu hafi staðfest alvarlegar brotalamir. Bankinn ætlar að una sektinni að því er fram kemur í tilkynningu hans til norsku kauphallarinnar þar sem hann segist taka gagnrýnina alvarlega. Viðskipta- og iðnaðarráðherra Noregs hefur óskað eftir fundi með stjórnendum bankans.
Fjármálaeftirlitið birti nokkrar úttektir á vef sínum í morgun, meðal annars skýrslu sem unnin var í desember um viðskipti DNB við félög tengd Samherja. Hún er 36 síður en hluti skýrslunnar er yfirstrikaður og því ólæsilegur.
Brot bankans, sem þar eru tiltekin, eru annað hvort fyrnd eða voru framin í tíð fyrri laga um peningaþvætti þar sem ekki var að finna heimild til að leggja á sektir?.
Fjármálaeftirlitið telur meðal annars að bankinn hefði átt að grípa til aukins eftirlits með Samherja-félögunum með vísan til fimmtándu greinar laga þar sem fjallað er um aukna hættu á peningaþvætti og fjármögnun hryðjuverka.
Hann hefði átt horfa til þess í hvaða atvinnugrein Samherji væri og við hvaða lönd fyrirtækið skipti. Sex fyrirtæki í Samherja-samstæðunni hafi í mörg ár getað nýtt sér þjónustu bankans án þess að aflað væri fullnægjandi upplýsinga á grundvelli laga um peningaþvætti. Slíkar upplýsingar, segir eftirlitið, eru lykilþáttur í eftirliti með peningaþvætti.
Í skýrslunni kemur jafnframt fram að háar fjárhæðir hafi farið á milli tveggja fyrirtækja í Samherjasamstæðunni skömmu fyrir og eftir að mál þess komst í hámæli. Eftirlitið átelur bankann fyrir að hafa ekki kannað þessa greiðslur nánar og segir að á þessum tímapunkti hefði bankinn átt að vera með sérstakt eftirlit með greiðslum frá þessum fyrirtækjum og leggja mat á hvort þær væru grunsamlegar.
Rétt er að taka fram að norska fjármálaeftirlitið leggur ekki mat á hvort einstök fyrirtæki, Samherji þar með talinn, hafi brotið lög enda fjalla skýrslurnar einvörðungu um brotalamir í eftirlitskerfi bankans.
Norski bankinn DNB er tekinn til bæna af fjármálaeftirlitinu og meðal annars gagnrýndur fyrir slakt eftirlit með sex félögum Samherjasamstæðunnar. Bankinn var í morgun sektaður um 400 milljónir norskra króna, sex milljarða íslenskra króna, fyrir slælegt eftirlit með peningaþvætti. 